நிஜ உலகில் நிகழும் குற்றத்தில் பாதிக்கப்பட்ட நபர், குற்றவாளி, சட்டம் ஒழுங்கைக் கட்டிக்காக்கும் அமைப்புகள் மற்றும் இந்தப் பரந்த சமூகம் என்ற அனைத்தும் ஒரு சிக்கலான வலையில் பிணைக்கப்பட்டிருப்பதைக் காண்கிறோம். இந்தப் பின்னலின் நுண்மையான ஊடுபாவுகளைக் கைப்பற்றவே கோவால் வாஹ்லூ தம்பதியர் இந்த நாவல்களை எழுதக் கிளம்புகின்றனர். அறிவியல்பூர்வமான சிந்தனையைக் கொண்டு விடை காணப்படக்கூடிய ஒரு புதிரை நம் முன் வைப்பதல்ல இவர்களது நோக்கம். கதையின் பிரதான பாத்திரங்களின் தனித்தன்மைகளையோ அல்லது அவர்களது அசாத்திய தர்க்க அறிவையோ இவர்கள் முக்கியமாகக் கருதுவதில்லை. மாறாக, இந்த நாவல்களில் பெரும்பாலானவற்றில், உயிரோடு இல்லாதபோதும், குற்றச் சம்பவத்தில் பலியான நபரே விசாரணையின் திசையைத் தீர்மானிக்கிறார்.